പ്രളയദുരിതത്തിലായവര്ക്ക് സഹായമെത്തിക്കാന് ആഹ്വാനവുമായി മാര് ജോസ് പുളിക്കല് കാഞ്ഞിരപ്പള്ളി: പ്രളയദുരിതത്തിലായ സഹോദരങ്ങള്ക്ക് ആശ്വാസമേകുവാന് ആഹ്വാനം ചെയ്ത് കാഞ്ഞിരപ്പള്ളി രൂപതാധ്യക്ഷന് മാര് ജോസ് പുളിക്കല്. നിസഹായരായ സഹോദരങ്ങള്ക്ക് സാന്ത്വനമാകുന്ന വിധത്തില് രൂപത സംവിധാനങ്ങളെല്ലാം ഉണര്ന്നു പ്രവര്ത്തിക്കുന്നതിനെ വിശ്വാസികള്ക്കായുള്ള കത്തില് മാര് ജോസ് പുളിക്കല് അഭിനന്ദിച്ചു. കനത്തമഴയെ തുടര്ന്നുള്ള പ്രളയദുരിതം മുന്നില്ക്കണ്ട് തുടക്കത്തില് തന്നെ മാര് ജോസ് പുളിക്കലിന്റെ അധ്യക്ഷതയില് വികാരി ജനറാള്മാരായ ഫാ. ജോസഫ് വെള്ളമറ്റം, ഫാ. ബോബി അലക്സ് മണ്ണംപ്ലാക്കല്, ഫാ. കുര്യന് താമരശേരി, അജപാലന സാമൂഹ്യസേവന ഡിപ്പാര്ട്ട്മെന്റ് ഡയറക്ടര്മാര് എന്നിവരുടെ അടിയന്തരയോഗം ചേര്ന്ന് ദുരിതാശ്വാസപ്രവര്ത്തനങ്ങളെ ഏകോപിപ്പിക്കുന്നതിനുള്ള ക്രമീകരണങ്ങള് വിലയിരുത്തിയിരുന്നു. തുടക്കത്തില് ഗതാഗത തടസമുണ്ടായതിനെത്തുടര്ന്ന് വഴിയില് കുടുങ്ങിയ ബസ് യാത്രക്കാര്, അയ്യപ്പഭക്തന്മാര് എന്നിവര്ക്ക് കുട്ടിക്കാനം മരിയന് കോളജിലും കൂവപ്പള്ളി അമല് ജ്യോതി എന്ജിനിയറിംഗ് കോളജിലും വിവിധ പള്ളികളിലും സന്യാസ ഭവനങ്ങളിലും ഭക്ഷണവും താമസവുമൊരുക്കിയിരുന്നു. രൂപത യുവദീപ്തി എസ്എംവൈഎം ആരംഭിച്ച ഹെല്പ്പ് ഡെസ്ക്കില് സഹായാഭ്യര്ഥനകള് ലഭിച്ചുകൊണ്ടിരിക്കുകയാണ്. വൈദികരുടെയും സന്യസ്തരുടെയും നേതൃത്വത്തില് പ്രളയബാധിത ഭവനങ്ങളുടെയും പരിസരത്തിന്റെയും ശുചീകരണമുള്പ്പെടെയുള്ള പ്രവര്ത്തനങ്ങള് എസ്എംവൈഎം തുടര്ന്നു വരികയാണ്. രൂപതയുടെ സാമൂഹ്യസേവന വിഭാഗങ്ങളായ മലനാട് ഡെവലപ്മെന്റ് സൊസൈറ്റി, പീരുമേട് ഡെവലപ്മെന്റ് സൊസൈറ്റി എന്നിവരിലൂടെ ആവശ്യമായ സ്ഥലങ്ങളില് ഭക്ഷ്യവസ്തുക്കള് എത്തിക്കുന്നതിനുള്ള സജ്ജീകരണങ്ങള് ഇതിനോടകം ഉറപ്പുവരുത്തിയിട്ടുണ്ട്. മുണ്ടക്കയം മെഡിക്കല് ട്രസ്റ്റ് ആശുപത്രിയിലും അടിയന്തര സാഹചര്യത്തെ നേരിടുന്നതിനുള്ള പ്രത്യേക ക്രമീകരണങ്ങള് ഒരുക്കിയിട്ടുണ്ട്. വിവിധ സ്ഥലങ്ങളില്നിന്നു ലഭിക്കുന്ന വിവരങ്ങളുടെ അടിസ്ഥാനത്തില് രൂപതയിലെ സംഘടനകളും അജപാലനസാമൂഹ്യസേവനവിഭാഗങ്ങളും പ്രവര്ത്തനങ്ങള് ഏകോപിപ്പിക്കുന്നു. വീടും സ്ഥലവും നഷ്ടപ്പെട്ടവരും അപകടസാധ്യതാമേഖലകളിലുള്ളവരും പള്ളികളോടനുബന്ധിച്ച് കഴിയുന്നുണ്ട്. മാര് ജോസ് പുളിക്കല് വരും ദിവസങ്ങളില് ദുരിതബാധിത മേഖലകളില് ഭവനങ്ങളുള്പ്പെടെ സന്ദര്ശിക്കും.